Taute hoop hy kan sy vuur by Munster herwin | Netwerk24
Taute hoop hy kan sy vuur by Munster herwin
Deur Hendrik Cronjé 21 Augustus 2016 00:00
In 'n skuif wat Jaco Taute hoop hom sal help om weer die soort rugby te speel waarmee hy in 2012 sy Springbokbaadjie verwerf het, sal hy hom volgende week by Rassie Erasmus se Ierse klubspan Munster aansluit.
Hy is as 'n plaasvervanger vir die beseerde Francis Saili (skouer) gekontrakteer. Die WP sal volgens Rapport se inligting nie in Taute se pad staan nie.
Een van sy WP-spanmaats, Kobus van Wyk, kan ook binnekort die fynere detail van sy kontrak met die Franse klubspan Bordeaux (Steven Kitshoff s'n) bekend maak. Van Wyk word as 'n "mediese" plaasvervanger benodig. Hy kan ná sy beplande Franse draai 'n Haai word, met die Durbanse span wat die 24-jarige vleuel as 'n plaasvervanger vir die senter Paul Jordaan wil hê.
Erasmus het Taute aanvanklik vir vyf maande gekontrakteer, maar beplan om dit te verleng.
Die 25-jarige Taute is sedert 2013 deur beserings geteister. Sy lang lys van beserings het ernstiges soos 'n gebarste testikel en knieoperasies ingesluit. Weens sy beserings kon hy die Stormers net in 23 wedstryde verteenwoordig. Taute sal hom in Limerick by sy gewese WP-spanmaat Jean Kleyn aansluit.